Document ID: 32011D0506

VYKONÁVACIE ROZHODNUTIE KOMISIE
zo 16. augusta 2011,
ktorým sa mení a dopĺňa rozhodnutie 2005/240/ES, ktorým sa schvaľujú spôsoby klasifikácie jatočne opracovaných tiel ošípaných v Poľsku
[oznámené pod číslom K(2011) 5745]
(Iba poľské znenie je autentické)
(2011/506/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. m) v spojení s jeho článkom 4,
keďže:
(1)
Rozhodnutím Komisie 2005/240/ES (2) sa schválilo používanie štyroch metód klasifikácie jatočne opracovaných tiel v Poľsku.
(2)
Poľsko uviedlo, že od prijatia rozhodnutia 2005/240/ES došlo k značnému zlepšeniu plemennej hodnoty výkrmových ošípaných. Preto je potrebné aktualizovať vzorec používaný v rámci metód po takmer šiestich rokoch používania od ich schválenia a získať a používať nové aktuálne metódy klasifikácie s cieľom zvýšiť hospodársku súťaž, ako aj zaviesť lacnejšie metódy klasifikácie.
(3)
Poľsko požiadalo Komisiu o povolenie nahradiť vzorec používaný pri metóde klasifikácie trupov ošípaných „CAPTEUR GRAS/MAIGRE - SYDEL (CGM)“, „ULTRA-FOM 300“, “FULLY AUTOMATIC ULTRASONIC CARCASE GRADING (AUTOFOM)“ a „IM-03“, ako aj o povolenie používania štyroch nových metód klasifikácie jatočne opracovaných tiel ošípaných na svojom území a predložilo podrobný opis pokusnej pitvy s uvedením zásad, na ktorých sa táto metóda zakladá, výsledky svojej pokusnej pitvy a rovnice použité na posúdenie percentuálneho obsahu chudého mäsa v protokole ustanovenom v článku 23 ods. 4 nariadenia Komisie (ES) č. 1249/2008 z 10. decembra 2008, ktorým sa ustanovujú podrobné pravidlá uplatňovania stupníc Spoločenstva pri klasifikácii jatočných tiel hovädzieho dobytka, ošípaných a oviec a nahlasovaní ich cien (3).
(4)
Na základe preskúmania tejto žiadosti sa dospelo k názoru, že podmienky schválenia týchto metód klasifikácie sú splnené. Používanie uvedených metód klasifikácie v Poľsku by sa preto malo schváliť.
(5)
Rozhodnutie 2005/240/ES by sa preto malo zodpovedajúcim spôsobom zmeniť a doplniť.
(6)
Úpravy prístroja ani metód klasifikácie by sa nemali umožniť, pokiaľ sa výslovne nepovolia na základe rozhodnutia Komisie.
(7)
Opatrenia stanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO ROZHODNUTIE:
Článok 1
Rozhodnutie 2005/240/ES sa mení a dopĺňa takto:
1.
Článok 1 sa nahrádza takto:
„Článok 1
Podľa oddielu B.IV bodu I prílohy V k nariadeniu Rady (ES) č. 1234/2007 (4) sa na klasifikáciu jatočne opracovaných tiel ošípaných v Poľsku povoľuje používanie týchto metód:
a)
prístroj „Capteur Gras/Maigre - Sydel (CGM)“ a súvisiace metódy posudzovania podrobne opísané v časti 1 prílohy;
b)
prístroj „Ultra FOM 300“ a s ním súvisiace metódy posudzovania podrobne opísané v časti 2 prílohy;
c)
prístroj „Fully automatic ultrasonic carcass grading (Autofom)“ a s ním súvisiace metódy posudzovania podrobne opísané v časti 3 prílohy;
d)
prístroj „IM-03“ a s ním súvisiace metódy posudzovania podrobne opísané v časti 4 prílohy;
e)
prístroj „Autofom III“ a s ním súvisiace metódy posudzovania podrobne opísané v časti 5 prílohy;
f)
prístroj „CSB Image-Meater (CSB)“ a s ním súvisiace metódy posudzovania podrobne opísané v časti 6 prílohy;
g)
prístroj „Fat-O-Meater II (FOM II)“ a s ním súvisiace metódy posudzovania podrobne opísané v časti 7 prílohy;
h)
„manual method (ZP)“ a s ňou súvisiace metódy posudzovania podrobne opísané v časti 8 prílohy.
Pokiaľ ide o prístroj „Ultra FOM 300“ uvedený v písmene b) prvom pododseku, po ukončení merania musí byť možné na jatočne opracovanom tele ošípanej overiť, že prístroj meral hodnoty F1 a F2 v mieste ustanovenom v časti 2 bode 3 prílohy. Súčasne s meraním sa musí vykonať zodpovedajúce označenie merania v príslušnom mieste.
Manuálna metóda ZP uvedená v písmene h) prvom pododseku sa povoľuje len v prípade bitúnkov, ktoré majú usmrcovaciu linku s kapacitou na spracovanie najviac 40 ošípaných za hodinu.
2.
Príloha sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie sa uplatňuje od 12. decembra 2011.
Článok 3
Toto rozhodnutie je určené Poľskej republike.
V Bruseli 16. augusta 2011

Labels: 1
17
19
6
18